Forslag til RÅDETS FORORDNING (EF) Nr. . . .

af . . .

om fælles regler for den fælles landbrugspolitiks ordninger for direkte støtte (98/C 170/08)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Der bør fastlægges nogle fælles betingelser for direkte betalinger inden for den fælles landbrugspolitiks forskellige indkomststøtteordninger;

betalingerne inden for Fællesskabets støtteordninger bør af de kompetente nationale myndigheder foretages fuldstændigt til modtagerne, dog med forbehold af nedsættelser, der udtrykkeligt er omhandlet i denne forordning;

for at få miljøet bedre integreret i de fælles markedsordninger bør medlemsstaterne anvende passende miljøforanstaltninger for landbrugsjord og landbrugsproduktion; medlemsstaterne bør træffe beslutning om følgerne af manglende overholdelse af obligatoriske miljøkrav og have mulighed for at nedsætte eller endog annullere støtten i medfør af støtteordningerne, når sådanne miljøkrav ikke overholdes; medlemsstaterne bør træffe sådanne foranstaltninger uanset muligheden for at yde støtte til frivillige forpligtelser til at drive miljøvenligt landbrug;

for at stabilisere beskæftigelsessituationen i landbruget og således bidrage til en rimelig levestandard for landbrugsbefolkningen, herunder alle beskæftiget ved landbruget, bør medlemsstaterne bemyndiges til at nedsætte de direkte betalinger til landbrugerne, såfremt den arbejdsstyrke, der anvendes på deres bedrifter, når ned under en bestemt grænse; for specielt at bevare landbrugsproduktiviteten bør sådanne nedsættelser imidlertid ikke overstige 20 % af de samlede betalinger;

de nærmere bestemmelser om nedsættelser af betalinger af miljømæssige grunde eller på grund af en utilstrækkelig arbejdsstyrke bør fastsættes af medlemsstaterne ud fra objektive kriterier; medlemsstaterne bør have mulighed for at anvende de beløb, der bliver til rådighed ved betalingsnedsættelser, til yderligere landbrugsmiljøforanstaltninger inden for rammerne af støtten til udvikling af landdistrikter omhandlet i forordning (EF) nr. . . . ./. .;

der bør for direkte betalinger fastsættes en samlet grænse for at tage hensyn til stordriftsfordele og undgå for store betalinger til individuelle modtagere; anvendelsen af sådanne lofter bør ikke svække det i traktatens artikel 39, stk. 1, fastsatte mål om at sikre landbrugsbefolkningen en rimelig levestandard og stabilisere markederne; de samlede lofter for direkte betalinger bør anvendes degressivt;

de fælles støtteordninger skal tilpasses markedsudviklingen, om nødvendigt inden for korte frister; modtagerne kan derfor ikke regne med, at betingelserne for støtte forbliver uændrede, og de bør være forberedt på en mulig revision af ordningerne på baggrund af markedsudviklingen;

støtteordningerne inden for den fælles landbrugspolitik omfatter direkte indkomststøtte især med henblik på at sikre en rimelig levestandard for landbrugsbefolkningen; dette mål hænger nært sammen med bevarelsen af landdistrikter ved at sætte landbrugerne i stand til at udøve ægte og seriøs landbrugsvirksomhed; for at undgå urigtige tildelinger af fællesskabsmidler bør medlemsstaterne på passende vis begrænse adgangen til støttebetalinger til landbrugere, der på grundlag af objektive og bevislige elementer kan godtgøre, at hovedformålet med deres støtterelaterede aktiviteter er af en sådan ægte og seriøs art og således ikke først og fremmest forfølges for at opnå støttebetalinger;

med de betydelige virkninger, støtten i form af direkte betalinger har for budgettet, og for bedre at vurdere effekten bør der foretages en passende evaluering af fællesskabsordningerne -

UDSTEDT FØLGENDE FORORDNING:

Artikel 1 Anvendelsesområde

Denne forordning gælder for betalinger, der ydes direkte til landbrugere inden for støtteordninger under den fælles landbrugspolitik, der helt eller delvis finansieres af EUGFL, Garantisektionen, bortset fra de støtteordninger, der er omhandlet i forordning (EF) nr. . . . ./. . (udvikling af landdistrikter).

Artikel 2 Fuldstændig betaling

Betalingerne inden for støtteordningerne foretages fuldstændig til modtagerne.

Artikel 3 Krydsoverensstemmelse

1. Medlemsstaterne træffer de miljøforanstaltninger, de finder passende i betragtning af den særlige situation med hensyn til den anvendte landbrugsjord og den pågældende produktion. Disse foranstaltninger kan omfatte støtte til gengæld for forpligtelser til at drive miljøvenligt landbrug, generelle obligatoriske miljøkrav og særlige miljøkrav, der udgør en betingelse for direkte betalinger.

2. Medlemsstaterne træffer beslutning om, hvilke sanktioner der er passende og står i rimeligt forhold til omfanget af de økologiske følger af manglende overholdelse af de obligatoriske miljøkrav. De kan fastsætte bestemmelser om nedsættelse eller eventuelt annullering af støtten i medfør af de pågældende støtteordninger, hvis sådanne særlige miljøkrav ikke overholdes.

Artikel 4 Graduering

1. Medlemsstaterne kan træffe beslutning om at nedsætte de beløb, der uden dette stykke og inden anvendelsen af artikel 6 ville blive ydet til landbrugere for et givet kalenderår, såfremt den arbejdsstyrke, der anvendes på deres bedrifter i det pågældende kalenderår, udtrykt i årsarbejdsenheder når ned under en grænse som fastsat af medlemsstaterne.

Ved »årsarbejdsenhed« forstås den nationale eller regionale gennemsnitlige årlige arbejdstid for voksne heltidsbeskæftigede landbrugsmedhjælpere beskæftiget i et helt kalenderår.

2. Nedsættelsen af støtten til en landbruger for et givet kalenderår som følge af anvendelsen af de i stk. 1 omhandlede foranstaltninger kan ikke overstige 20 % af de samlede betalinger, der uden stk. 1 ville være blevet ydet til landbrugeren for det pågældende kalenderår.

Artikel 5 Fælles bestemmelse

1. Medlemsstaterne anvender de i artikel 3 og 4 omhandlede foranstaltninger på en måde, der sikrer, at landbrugerne behandles lige, og at markeds- og konkurrencefordrejninger undgås.

2. Differencen mellem de beløb, der uden artikel 3 og 4 ville blive betalt til landbrugerne i en medlemsstat for et kalenderår, og de beløb, der beregnes efter anvendelse af disse artikler, stilles til rådighed for den pågældende medlemsstat inden for de tidsfrister, der fastsættes efter proceduren i artikel 11, som yderligere fællesskabsstøtte til miljøvenligt landbrug i overensstemmelse med artikel 20-22 i forordning (EF) nr. . . . ./. . (udvikling af landdistrikter).

Artikel 6 Loft

Såfremt de samlede betalinger, der uden denne artikel ville blive ydet til en landbruger inden for støtteordningerne, for et givet kalenderår overstiger 100 000 ECU, nedsættes dette beløb med:

- 20 % af den del af beløbet, der overstiger 100 000 ECU, men ikke 200 000 ECU, og

- 25 % af den del af beløbet, der overstiger 200 000 ECU.

Artikel 7 Revision

Støtteordningerne anvendes med forbehold af en til enhver tid mulig revision på baggrund af markedsudviklingen.

Artikel 8 Begrænsning af betalingerne

Medlemsstaterne træffer de foranstaltninger, de under hensyntagen til støtteordningernes mål finder nødvendige, for at begrænse adgangen til betalinger til landbrugere, der i tvivlstilfælde på grundlag af de objektive elementer i alle deres indkomstrelaterede aktiviteter, med henvisning til især de juridiske, økonomiske, sociale og agronomiske aspekter deraf, kan godtgøre, at de ikke udøver støtterelevante aktiviteter overvejende med det formål at opnå adgang til støttebetalinger.

Artikel 9 Evaluering

For at måle deres effektivitet underkastes betalinger inden for støtteordninger en evaluering med henblik på vurdering af deres effekt i forhold til målene og analyse af deres virkninger for de relevante markeder.

Artikel 10 Underretning af Kommissionen

Medlemsstaterne underretter detaljeret Kommissionen om de foranstaltninger, de træffer med henblik på anvendelse af denne forordning.

Artikel 11 Definitioner

I denne forordning:

a) forstås ved »landbruger« den enkelte landbrugsproducent, det være sig en fysisk eller juridisk person eller en sammenslutning af fysiske eller juridiske personer - uanset hvilken status sammenslutningen og dens medlemmer har i henhold til national ret - hvis bedrift befinder sig på Fællesskabets område

b) forstås ved »bedrift« alle de produktionsenheder, som landbrugeren driver, og som befinder sig på en medlemsstats område

c) omfatter betalinger, der skal ydes for et kalenderår, betalinger, der skal ydes for andre perioder, der starter i det pågældende kalenderår.

Artikel 12 Gennemførelsesbestemmelser

Gennemførelsesbestemmelser til denne forordning, herunder især

- listen over de i artikel 1 omhandlede støtteordninger

- de foranstaltninger, der er nødvendige for at forebygge omgåelse af artikel 3, 4 og 6

vedtages af Kommissionen efter proceduren i artikel . . . i forordning (EF) nr. . . . ./. . (markafgrøder), proceduren i artikel 39 i forordning (EF) nr. . . . ./. . (oksekød) eller, som relevant, de tilsvarende artikler i de andre forordninger om de fælles landbrugsmarkedsordninger.

Artikel 13 Ikrafttræden

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. januar 2000.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i . . .

På Rådets vegne

. . .